træmorder
Træmorder, Celastrus, slægt af buske eller lianer i benvedfamilien med ca. 40 arter udbredt i troperne og i varme tempererede områder, de fleste i Asien og Amerika. Nogle arter dækker fuldstændig værtstræets krone, som derfor skygges ihjel, heraf navnet. Blomster og frugter minder meget om blomster og frugter hos benved, og træmorder har oftest en stærkt farvet frøkappe. Nogle arter dyrkes som slyngplanter på pergolaer.